Urpilainen: Energiaveroa ei pidä korottaa
SDP:n puheenjohtaja Jutta Urpilainen asettaa kovat odotukset teollisuuden vetovoiman lisäämiselle julkishallinnon kestävyysvajeen korjaamisessa. Hän uskoo, että teollisuuden vienti saadaan kasvuun kilpailukyvyn parantamisella. Siksi energiaverotusta ei pidä korottaa.
- On tärkeää, että suomalaisen vientiteollisuuden toimintaedellytykset ovat kilpailijamaiden tasolla.
Urpilainen sanoi maanantaina Raumalla teiden, rautateiden ja meriväylien olevan investoinneista ykkösenä kilpailukykyä parannettaessa.
Toisena keinona hän mainitsi kilpailukykyisen energian hinnan.
- Siksi SDP vastustaa energiaverojen korottamista, painotti Urpilainen.
Viennin kasvu toisi tullessaan hänen mukaansa suoraan lisätuloja, mutta ennen kaikkea uusia työpaikkoja. Talouden tasapainottamisen lisäksi SDP:n tavoitteena on 100 000 uuden työpaikan luominen vaalikauden aikana. Erityisen tärkeänä Urpilainen pitää nuorisotyöttömyyden painamista nollatoleranssiin.
- Yksi syrjäytynyt nuori maksaa yhteiskunnalle noin miljoonan. Työhön kiinni pääseminen kolmessa kuukaudessa edellyttää TE-keskuksilta henkilökohtaisia suunnitelmia, mikä onnistuakseen edellyttää resurssien lisäämistä.
Yhtenä keinona nuorten työllistämisessä hän piti koulutuksen aloituspaikkojen lisäämistä. Tämän kautta pystytään hänen näkemyksensä mukaan pidentämään myös työuria.
- Työuria ei saada pidemmäksi eläkeikää nostamalla, vaan työpaikoista huolehtimalla ja työoloja parantamalla.
Sen lisäksi, että teollisuuteen luodaan lisää työpaikkoja, Urpilainen haluaa lisää työntekijöitä myös kuntiin.
- Vanhuspalvelut eivät ole sillä tasolla, missä niiden pitäisi olla, otti Urpilainen esimerkiksi.
Valtiovallan ei pidä kaataa hänen mukaansa lisäpalveluja kuitenkaan yksin kuntien niskaan.
Jutta Urpilainen ei sanojensa mukaan vaaligallupeista hätkähdä, vaan hän uskoo asiakysymysten lopulta ratkaisevan vaalituloksen. Tavoitteiden esiin tuomisen hän painotti vaativan ihmisten tapaamista, kertomista ja kuuntelemista.
- Toivottavasti kansalaiset asettavat ehdokkaat selkä seinää vasten ja vaativat vastauksia, Urpilainen toivoo.